和胡應祥游石井韵
作者：陳文蔚
朝代：宋

paragraphs: 世間潢潦水，可嘆無根源。
盈滿涸可待，驟雨空翻盆。
鵝峰此邦鎮，秀潤草木繁。
洩爲石井泉，永與天地存。
平湖十頃開，風漪綠荷翻。
意共一脈落，高下相吐吞。
清游二三丈，歸途月黄昏。
咫尺阻同集，笑我真憚煩。
相期一朝去，雷電當飛奔。
鞭龍起爲雨，微功不須論。